Asirem yuɣal yettemlal-d netta d Tlelli ɣer uletma-s Ḥayat, Tilelli seg zik mi is-yekcem ul-is, tḥemmel-it, yal mi ara tt-walit ttaɛraqen-as lehdur, netta ur tt-yessin ara akken iwata, armi d ussan-agi ineggura, imi ddukkulen akken ama ɣer taddart neɣ ɣer Tizi Wezzu, ttmeslayen, ttqessiren, yettwali deg-s taqcict-nni ifahmen, yessnen tudert, ula d netta tebda tayri tettlal-d deg wul-is. Nna Ɛelǧiya yettwalin dda Muḥend deg yir liḥala-nni teqqar-as ilaq ad t-nessefraḥ ad t-nessemlil d gma-s Ɛmer, iban belli icedha-t, mi twala belli Tilelli tettemsefham aṭas nettat d Usirem tusa-tt-id tikti ad as-tini i Tlelli ad ttqenneɛ Asirem akken ad as-d-taɣ yelli-s n Ɛmer Kenza akken ad d-terr assaɣen yerẓen gar-as d gma-s, mi tesla Tlelli i wawalen-agi am win itt-yutan s rrṣaṣ yenɣa-tt, amek ara as-tini i wina izedɣen ul-is, ruḥ nadi tayeḍ, maca leḥmala-as i nna Ɛelǧiya tezwar ayen yellan, ass-nni mi i d-mlalen deg uxxam tefteḥ-as-d awal uqbel ad d-yemmeslay netta, tenna-as acu i as-d-tenna yemma-s, ula d netta ulac acu yefhem, yeqqar-as kan i tayri i yellan gar-neɣ, ma d nettat iwakken ad as-tekkes akk asirem ɣur-s tenna-as belli ur yelli i yellan gar-asen.